Idale leNominations Court eleMat North Lihlale koBulawayo
Idale lokubhalisa labo abafisa ukuncintisa kukhetho lwalonyaka eleNomination Court esabelweni seMatabeleland North lihlale koBulawayo ngenxa yemango ephakathi kwezigaba kanye lokusweleka kwedale elingathwala umthwalo walo.
BULAWAYO — Abafuna ukuncintisa ekhethweni bemele idale lephalamende le Matabeleland North bebehlanganele koBulawayo njalo bathi kungcono ukuhlangana koBulawayo ngoba imigwaqo lendlela zokuhamba eziqintini zeMatebeleland North zikhatshana lakhatshana. Ukhomishina weZEC unkosikazi Sibongile Ndlovu uthi bebekhangelele ukuthi idale lihlale eLupane kodwa ngenxa yokusweleka kwendawo kukhethwe iBulawayo. Ebuzwe ukuthi kuzakwenziwani ngabantu abazaqeda ebusuku bevele emaphandleni Unkosikazi Ndlovu ubuzwe njalo ukuthi bazagcwalisa na isithembiso ngokunikeza abantu abaphumeleleyo i Voters Roll wathi uthemba ukuthi izakwenza lokho. Umnumzana Abedinico Bhebhe owebandla le MDC- T uthi uhlelo lwenomination court luthatha isikhathi eside ekhalaza njalo ngokusweleka kweVoters roll. Unobhala jikelele webandla le MRP, umnumzana Ackim Mhlanga usole uhlelo ethi luyaphuza. Usole njalo amakhansili abesephoxa abafuna ukuncintisa ukuthi baqale babhadale imthelo yekhansili bengakabhaliseli ukuncintisa. Unkosikazi Roseline Nkomo owake waba lilunga ledale le phalamende, laye ubezobhalisela ukuncintisa ekhethweni ngaphansi kwebandla lePRC uthi lonyaka kungcono kakhulu isiphithiphithi ngenxa yokuthi IZEC iqale uhlelo lolu kuviki edluleyo. Kusenjalo idale leNomination Court yekhansili yakoBulawayo lihlalile njalo abantu abangaphezu kwamakhulu amahlanu bebebuthene eCouncil Chambers belande ukuzofaka amaphepha abo. Isimanga yikuthi iBulawayo ilamaWard angamatshumi amabili lesitshiyagalo lunye- 29. Isikhathi sokuvala kwedale leNomination Court sabo sifike IZEC ilokhe ingakaqedi ukuhlola amaphepha abafuna ukuncintisa ekhethweni njalo ibikwa izaqhubeka isebenza kuze kube phakathi kobusuku.